آپ کے گنج شکر کے ساتھ لقب ہونے میں چند اقوال نقل کیے جاتے ہیں۔منجملہ ان کے ایک یہ بھی ہے کہ آپ نے مجاہدہ کا ارادہ کیا۔شیخ نے بھوکا رہنا بتلایا۔آپ نے روزے شروع کر دیے۔تین دن بعد ایک شخص چند روٹیاں لے کر حاضر ہوا،آپ نے اس کو اشارہ غیبی سمجھ کر نوش فرمالیا۔کھانے کے بعد تھوڑی ہی دیر میں امتلا ہوا اور سب قے کے راستہ نکل گیا۔آپ نے اپنے شیخ سے یہ قصہ بیان کیا۔انھوں نے فرمایا کہ تین دن کے بعد تو کھایا پھر بھی شرابی کا کھانا کھایا۔حق تعالیٰ کا شکر ہے کہ وہ کھانا پیٹ میں نہ رہ سکا اب تین دن اور بھوکے رہو اور جو غیب سے آئے اس کو کھاؤ۔تین دن گزرنے کے بعد کچھ نہ آیا۔ضعف بیحد غالب ہو گیا۔شدت بھوک میں کچھ کنکریاں اٹھاکر منہ میں ڈال لیں وہ شکر بن گئیں۔شیخ نے یہ سمجھ کر کہ کہیں دھوکا نہ ہوا ان کو تھوک دیا۔تھوڑی دیر بعد پھر شدت بھوک سے مجبور ہوکر کنکریاں اٹھاکر منہ میں ڈالیں وہ بھی شکر بن گئیں۔ایسے ہی تین مرتبہ ہوا۔صبح کو حضرت شیخ سے عرض کیا۔حضرت نے فرمایا کہ بہتر کیا کیا وہ کھالیا۔اسی دن سے آپ کو گنج شکر کہنے لگے ۔
Entity: شکر — Type: /person/author, /person